Document ID: 32013R1253

KOMISSION ASETUS (EU) N:o 1253/2013,
annettu 21 päivänä lokakuuta 2013,
direktiivin 2007/2/EY täytäntöönpanosta paikkatietoaineistojen ja -palvelujen yhteentoimivuuden osalta annetun asetuksen (EU) N:o 1089/2010 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon Euroopan yhteisön paikkatietoinfrastruktuurin (INSPIRE) perustamisesta 14 päivänä maaliskuuta 2007 annetun Euroopan parlamentin ja neuvoston direktiivin 2007/2/EY (1) ja erityisesti sen 7 artiklan 1 kohdan,
sekä katsoo seuraavaa:
(1)
Euroopan parlamentin ja neuvoston direktiivin 2007/2/EY täytäntöönpanosta paikkatietoaineistojen ja -palvelujen yhteentoimivuuden osalta 23 päivänä marraskuuta 2010 annetussa komission asetuksessa (EU) N:o 1089/2010 (2) vahvistetaan tekniset järjestelyt, joilla pyritään direktiivin 2007/2/EY liitteessä I lueteltuihin paikkatietoryhmiin liittyvien paikkatietoaineistojen yhteentoimivuuteen.
(2)
Paikkatietoaineistojen täyden yhteentoimivuuden varmistamiseksi on vahvistettava tekniset järjestelyt, joilla pyritään direktiivin 2007/2/EY liitteissä II ja III lueteltuihin paikkatietoryhmiin liittyvien paikkatietoaineistojen yhteentoimivuuteen.
(3)
Jotta voitaisiin varmistaa paikkatietoaineistojen yhteentoimivuuteen liittyvien tähän asetukseen sisältyvien teknisten järjestelyjen yleinen johdonmukaisuus, direktiivin 2007/2/EY liitteessä I lueteltuihin paikkatietoryhmiin liittyvien paikkatietoaineistojen yhteentoimivuutta koskevia voimassa olevia teknisiä järjestelyjä olisi muutettava.
(4)
Koodiluetteloja koskevia vaatimuksia olisi muutettava, jotta annettaisiin mahdollisuus koodiluettelojen sisältämien arvojen joustavaan kuvaamiseen eri tarkkuustasoilla ja käyttöön saataisiin tekniset järjestelyt laajennettujen koodiluettelojen jakamista varten.
(5)
Sijaintiominaisuuksia ei tulisi rajata pelkästään Simple Feature -skeeman mukaisiksi, jotta voitaisiin antaa myös 2.5D-tietoja.
(6)
Käyttöön olisi otettava uusi metatietoelementti, jonka avulla voitaisiin ilmoittaa tietyn paikkatietoaineiston kuvaamiseen käytetty sijainnin ilmaisutapa.
(7)
Paikkatietoryhmää ”Paikannusruudustot” olisi laajennettava kattamaan myös maantieteellisiin koordinaatteihin perustuvat moniresoluutioruudustot.
(8)
Paikkatietoryhmää ”Hallinnolliset yksiköt” olisi laajennettava niin, että myös merialueiden hallinnolliset yksiköt voidaan kuvata.
(9)
Jotta voitaisiin välttää päällekkäisyydet direktiivin 2007/2/EY liitteissä II ja III luetelluille paikkatietoryhmille määriteltyjen paikkatietokohdetyyppien kanssa, paikkatietoryhmistä ”Hallinnolliset yksiköt” ja ”Hydrografia” olisi poistettava tietyt ehdokastyypit.
(10)
Sen vuoksi asetusta (EU) N:o 1089/2010 olisi muutettava.
(11)
Tässä asetuksessa säädetyt toimenpiteet ovat direktiivin 2007/2/EY 22 artiklalla perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EU) N:o 1089/2010 seuraavasti:
(1)
Muutetaan 2 artikla seuraavasti:
(a)
Korvataan johdantolause seuraavasti:
”Tässä asetuksessa sovelletaan seuraavia määritelmiä ja liitteissä vahvistettuja paikkatietoryhmäkohtaisia määritelmiä:”
(b)
poistetaan 4 kohta;
(c)
korvataan 6 kohdassa ilmaisu ”ISO 19103” ilmaisulla ”ISO/TS 19103:2005”;
(d)
korvataan 9 kohdassa ilmaisu ”EN ISO 19135” ilmaisulla ”EN ISO 19135:2007”;
(e)
korvataan 11 kohdassa ilmaisu ”EN ISO 19128” ilmaisulla ”EN ISO 19128:2008”;
(f)
korvataan 13 kohdassa ilmaisu ”EN ISO 19115” ilmaisulla ”EN ISO 19115:2005/AC:2008”;
(g)
korvataan 15 kohdassa ilmaisu ”EN ISO 19135” ilmaisulla ”EN ISO 19135:2007”;
(h)
korvataan 18 kohdassa ilmaisu ”ISO 19103” ilmaisulla ”ISO/TS 19103:2005”;
(i)
lisätään 21-30 kohta seuraavasti:
”21.
’ominaisuudella’ (property) tarkoitetaan attribuuttia tai suhderoolia,
22.
’yhdistetyypillä’ (union type) tarkoitetaan standardin ISO/TS 19103:2005 mukaisesti tyyppiä, joka koostuu täsmälleen yhdestä vaihtoehdosta useiden (jäsenattribuutteina lueteltujen) vaihtoehtojen joukosta,
23.
’suhdeluokalla’ (association class) tarkoitetaan tyyppiä, joka määrittää lisäominaisuuksia kahden muun tyypin väliselle suhteelle,
24.
’jatkumolla’ (coverage) tarkoitetaan standardin ISO 19123:2007 mukaisesti paikkatietokohdetta, joka toimii funktiona palauttaen vaihteluvälinsä rajoissa arvoja mistä tahansa suorasta sijainnista sen tila-, aika- tai tila-aika-arvoalueella,
25.
’arvoalueella’ (domain) tarkoitetaan standardin ISO/TS 19103:2005 mukaisesti hyvin määriteltyä joukkoa,
26.
’vaihteluvälillä’ (range) tarkoitetaan standardin EN ISO 19123:2007 mukaisesti jatkumon arvoalueen elementteihin funktiolla liitettyjen kohdeattribuuttiarvojen joukkoa,
27.
’oikaistulla ruudustolla’ (rectified grid) tarkoitetaan standardin EN ISO 19123:2007 mukaisesti ruudustoa, jolle on olemassa affiininen muunnos ruuduston koordinaattien ja koordinaattijärjestelmän koordinaattien välillä,
28.
’referoitavalla ruudustolla’ (referenceable grid) tarkoitetaan standardin EN ISO 19123:2007 mukaisesti sellaiseen muunnokseen liitettyä ruudustoa, jolla voidaan muuntaa ruuduston koordinaattiarvot koordinaattiarvoiksi, jotka viittaavat ulkoiseen koordinaattijärjestelmään,
29.
’tesselaatiolla’ (tessellation) tarkoitetaan tilan osioimista toisiinsa rajoittuvien alitilojen joukoksi, jolla on samat ulkomitat kuin osioidulla tilalla. Kaksiulotteisen tilan tesselaatio koostuu joukosta monikulmioita, joissa ei esiinny keskinäisiä päällekkäisyyksiä ja jotka kattavat tarkasteltavana olevan alueen kokonaan,
30.
’suppeammalla arvolla’ (narrower value) tarkoitetaan arvoa, joka on hierarkkisessa suhteessa yleisempään ylätason arvoon.”
(2)
Muutetaan 4 artikla seuraavasti:
(a)
Korvataan 1 kohta seuraavasti:
”1. Siirtäessään ja luokitellessaan paikkatietokohteita direktiivin 2007/2/EY 4 artiklassa säädetyt edellytykset täyttävistä tietoaineistoista jäsenvaltioiden on käytettävä paikkatietoryhmille, joihin tietoaineistot liittyvät, liitteessä II, III ja IV määriteltyjä paikkatietokohdetyyppejä ja niihin liittyviä tietotyyppejä, arvojoukkoja ja koodiluetteloita.”
(b)
Korvataan 2 ja 3 kohdassa kaikki viittaukset ”liitteeseen II” viittauksilla ”liitteisiin”.
(c)
Korvataan 3 kohdan toinen virke seuraavasti: ”Arvojoukkojen ja koodiluetteloiden arvot yksilöidään kielineutraaleilla kuvaavilla tietokonekoodeilla. Arvoilla voi olla myös kielikohtainen nimi ihmisen luettavaksi.”
(3)
Poistetaan 5 artiklan 4 kohta.
(4)
Korvataan 6 artikla seuraavasti:
”6 artikla
Koodiluettelot ja arvojoukot
1. Koodiluettelojen on liitteiden mukaisesti edustettava jotakin seuraavista tyypeistä:
(a)
koodiluettelot, joissa hyväksytään ainoastaan tässä asetuksessa määritellyt arvot,
(b)
koodiluettelot, joissa hyväksytään tässä asetuksessa määritellyt arvot ja tiedon tarjoajien määrittelemiä suppeampia arvoja,
(c)
koodiluettelot, joissa hyväksytään tässä asetuksessa määritellyt arvot ja tiedon tarjoajien määrittelemiä minkä tahansa tasoisia lisäarvoja,
(d)
koodiluettelot, joissa hyväksytään mitä tahansa tiedon tarjoajien määrittelemiä arvoja.
Edellä olevan b, c ja d kohdan tarkoituksiin tiedon tarjoajat voivat sallittujen arvojen lisäksi käyttää arvoja, jotka on määritelty Yhteisen tutkimuskeskuksen INSPIRE-verkkosivustolla saatavilla olevassa asianomaisessa INSPIREn teknisessä ohjeasiakirjassa.
2. Koodiluettelot voivat olla hierarkkisia. Hierarkkisten koodiluettelojen arvoilla voi olla yleisempi yläarvo. Niiden hierarkkisten koodiluettelojen, joiden sallitut arvot on määritelty tähän asetukseen sisältyvässä taulukossa, yläarvot luetellaan kyseisen taulukon viimeisessä sarakkeessa.
3. Kun kyseessä on attribuutti, joka on tyypiltään 1 kohdan b, c tai d alakohdassa tarkoitettu koodiluettelo ja tiedon tarjoaja esittää arvon, jota ei ole määritelty tässä asetuksessa, kyseinen arvo ja sen määritelmä on asetettava saataville rekisterissä.
4. Koodiluettelotyyppiä olevien paikkatietokohdetyyppien tai tietotyyppien attribuuteille tai suhderooleille voidaan hyväksyä ainoastaan sellaisia arvoja, jotka ovat sallittuja kyseisen koodiluettelon määrittelyn mukaisesti.
5. Arvojoukkotyyppiä olevien paikkatietokohdetyyppien tai tietotyyppien attribuuteille tai suhderooleille voidaan hyväksyä arvoja ainoastaan kyseiselle arvojoukkotyypille määritellyistä luetteloista.”
(5)
Korvataan 8 artiklan 2 kohdassa ja 11 artiklan 1 kohdassa viittaukset ”liitteeseen II” viittauksilla ”liitteisiin”.
(6)
Muutetaan 12 artikla seuraavasti:
(a)
Korvataan 1 kohta seuraavasti:
”1. Tässä asetuksessa määriteltyjen sijaintiominaisuuksien arvoalue on rajattava asiakirjassa Herring, John R. (ed.), OpenGIS® Implementation Standard for Geographic information - Simple feature access - Part 1: Common architecture, version 1.2.1, Open Geospatial Consortium, 2011 määritellyn Simple Feature -skeeman mukaiseksi, ellei kyseisen paikkatietoryhmän tai -tyypin osalta ole muuta säädetty.”
(b)
Muutetaan 2 kohta seuraavasti:
Korvataan ilmaisu ”SI-yksikköjä” ilmaisulla ”SI-yksikköjä tai sellaisia muita kuin SI-yksikköjä, jotka on hyväksytty käytettäviksi kansainvälisen mittayksikköjärjestelmän (International System of Units) kanssa”.
(7)
Lisätään 13 artiklaan 6 kohta seuraavasti:
”6.
Sijainnin ilmaisutapa: Menetelmä, jolla paikkatiedon sijainti on ilmaistu.”
(8)
Muutetaan 14 artikla seuraavasti:
(a)
Korvataan 2 kohdan b alakohta seuraavasti:
”(b)
paikkatietokohdetyyppi (-tyypit) tai sen (niiden) alijoukko, jo(i)sta karttatason sisältö koostuu.”
(b)
Lisätään 3 kohta seuraavasti:
”3. Paikkatietokohdetyypeille, joiden kohteet voidaan edelleenluokitella koodiluettelosta arvonsa saavalla attribuutilla, voidaan määritellä useita karttatasoja. Kunkin näistä karttatasoista on sisällettävä yhtä tiettyä koodiluettelon arvoa vastaavat paikkatietokohteet. Tällaisen karttakerrosjoukkojen määrittelyssä liitteen II, III ja IV mukaisesti on täytettävä kaikki seuraavat vaatimukset:
(a)
CodeListValue edustaa kyseisten koodiluettelojen arvoja isolla alkukirjaimella,
(b)
human-readable name edustaa koodiluettelojen arvojen ihmisen luettavassa muodossa olevaa nimeä,
(c)
paikkatietokohdetyyppi sisältää asianmukaisen attribuutti- ja koodiluettelon sulkeissa,
(d)
karttatasosta annetaan yksi esimerkki.”
(9)
Muutetaan liite I tämän asetuksen liitteessä I esitetyllä tavalla.
(10)
Muutetaan liite II tämän asetuksen liitteessä II esitetyllä tavalla.
(11)
Lisätään tämän asetuksen liitteessä III esitetty liite III.
(12)
Lisätään tämän asetuksen liitteessä IV esitetty liite IV.
2 artikla
Tämä asetus tulee voimaan [kahdentenakymmenentenä] päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa perussopimusten mukaisesti.
Tehty Brysselissä 21 päivänä lokakuuta 2013.

Labels: 7
12
16